**Osnovna škola Zlatar Bistrica**

**ETIČKI KODEKS NOSITELJA ODGOJNO-OBRAZOVNE DJELATNOSTI U OSNOVNOJ ŠKOLI ZLATAR BISTRICA**

**Zlatar Bistrica, rujan 2018.**

Temeljem članka 58. i 118. Zakona o odgoju i obrazovanju u osnovnoj i srednjoj školi ((NN. br.87/08., 86/09., 92/10., 105/10., 90/11., 5/12.,16/12., 86/12., 126/12., 94/13., 152/14., 7/17.) i članka 58. i 162. Statuta Osnovne škole Zlatar Bistrica, Školski odbor Osnovne škole Zlatar Bistrica nakon provedene rasprave na Učiteljskom vijeću, Vijeću roditelja i Vijeću učenika, a na prijedlog ravnatelja na sjednici održanoj 2018.godine donosi

**ETIČKI KODEKS NOSITELJA ODGOJNO-OBRAZOVNE DJELATNOSTI U**

**OSNOVNOJ ŠKOLI ZLATAR BISTRICA**

**Članak 1.**

Etičkim kodeksom propisuje se skup pravila, odnosno etičkih načela, kojih se u radu i načinu života moraju pridržavati svi djelatnici Osnovne škole Zlatar Bistrica (u daljnjem tekstu Škole).

**Odnos prema profesiji**

**Članak 2.**

Čestitost, pravednost, humanost i uzajamno potpomaganje - kao temelj moralne filozofije - čine bit etike učitelja i stručnih suradnika.

Učitelj i stručni suradnik slobodan je i odgovoran u svojem radu, teži otkrivanju istine, istražuje je i brani u ozračju dijaloga i tolerancije. Pritom je dužan unapređivati svoje znanje u skladu s najvišim standardima obrazovnog procesa.

Učitelj i stručni suradnik objavljuje vlastite rezultate, razmjenjuje znanja i podatke s drugima u svrhu podizanja kvalitete nastavnog procesa i unapređenja struke.

**Članak 3.**

Učitelj i stručni suradnik dužan je čuvati profesionalnu tajnu sve do njezina javnog objavljivanja.

**Članak 4.**

Učitelj i stručni suradnik treba ukazivati na nestručne tvrdnje povezane s njegovom strukom izbjegavajući postupke koji bi podcijenili i obezvrijedili dostojanstvo drugih.

Svoje mišljenje o stručnim pitanjima treba izreći javno ako je to uvjerenje utemeljeno na znanstvenoj istini i kritičnosti.

**Članak 5.**

Učitelj i stručni suradnik dužan je posvetiti posebnu pozornost svojim nastavnim i drugim obvezama, koje će prihvatiti nakon realne procjene svojih sposobnosti i mogućnosti te ih kvalitetno i u potpunosti obavljati.

Nastavu i ostale poslove mora održavati redovito, u utvrđenima terminu i trajanju.

Učitelj je dužan sudjelovati u izvannastavnim aktivnostima u skladu sa svojim interesima, sposobnostima i mogućnostima.

**Članak 6.**

Osobni izgled svih djelatnika mora biti na odgovarajućoj razini oficijelnosti i ozbiljnosti.

Odjeća i obuća treba biti čista, uredna, umjerenih linija i krojeva, primjerena pozivu.

U slučaju kršenja odredaba iz ovog članka ravnatelj će djelatnika upozoriti i eventualno po potrebi udaljiti s radnog mjesta.

Učitelj se za vrijeme nastave ne smije koristiti mobilnim telefonom.

Učitelj i stručni suradnik ne smije u Školi i izvan nje obavljati radnje koje bi umanjile ugled profesije.

**Članak 7.**

Učitelj i stručni suradnik dužan je čuvati svoje dostojanstvo i u komunikaciji s nenastavnim osobljem u Školi.

**Odnos prema učenicima**

**Članak 8.**

Kod saznanja o bilo kakvom obliku fizičkog ili psihičkog nasilja nad učenicima ili bilo kojem drugom društveno neprihvatljivom ponašanju koje može štetiti razvoju i tjelesnom ili psihičkom integritetu djeteta, učitelj i stručni suradnik dužan je u najkraćem mogućem roku izvijestiti ravnatelja škole, koji je o tome obvezan izvijestiti nadležne institucije.

**Članak 9.**

U obavljanju odgojno-obrazovne struke učitelji i stručni suradnici dužni su odgovorno postupati sa svim informacijama kojima raspolažu o učenicima ili njihovim obiteljima. Svi ti podaci predstavljaju profesionalnu tajnu.

Dužnost čuvanja službene i profesionalne tajne obvezuje i nakon prestanka rada u Školi, osim u situacijama kada je to odredbama posebnih zakona propisano, odnosno u postupcima pred nadležnim tijelima.

**Članak 10.**

Učitelj i stručni suradnik mora kod učenika poticati slobodan, odgovoran i ozbiljan pristup učenju, a u prenošenju znanja dužan je primjenjivati najviše znanstvene, stručne, profesionalne i etičke standarde.

**Članak 11.**

Nastavni proces učitelj treba voditi tako da se učenici osposobe za rješavanje postavljenih zadataka.

**Članak 12.**

Kriterij praćenja rada i ocjenjivanja znanja učenika mora biti objektivan, pouzdan, ujednačen i unaprijed poznat učenicima.

Učenici se ocjenjuju na osnovi iskazanog znanja, iznesenih činjenica, razumijevanja materije, stečenih vještina i pokazane sposobnosti da iskazano primijene u novoj situaciji.

Učitelj svoje zahtjeve mora prilagoditi sredstvima koja su pristupačna, literaturi i metodama koje su dostupne i izrečene u tijeku nastave.

**Članak 13.**

Učitelj i stručni suradnik dužan je s učenicima uspostaviti odnos međusobnog povjerenja i uvažavanja, poštivati njihove ličnosti, slobode i prava, uz čuvanje svojeg dostojanstva.

Učitelj i stručni suradnik u dijalogu s učenicima, u nastavnom procesu i izvan njega, mora poštivati principe nenasilne komunikacije.

Zabranjeno je iskorištavanje učenika, diskriminacija, vrijeđanje njihova dostojanstva i bilo koja druga zlouporaba.

**Odnos prema roditeljima**

**Članak 14.**

Učitelj i stručni suradnik dužan je imati profesionalan i korektan odnos prema roditeljima uz uvažavanje njihovih različitosti i čuvanje njihova dostojanstva.

Učitelj i stručni suradnik treba se profesionalno odnositi prema informacijama koje dobije od roditelja, čuvati tajnost povjerljivih informacija te integritet roditelja i učenika.

**Članak 15.**

Učitelj i stručni suradnik mora pred roditeljima i učenicima čuvati svoje i dostojanstvo svojih kolega.

**Odnos prema kolegama**

**Članak 16.**

Među učiteljima mora vladati stvaralačko ozračje i profesionalni odnos prema radu. Odnos među učiteljima i stručnim suradnicima mora se temeljiti na kolegijalnosti, međusobnom uvažavanju, poštivanju znanja, stručnosti i dostojanstvu, na pomoći i stvaralačkoj suradnji te na profesionalnoj i ljudskoj solidarnosti.

**Članak 17.**

Učitelj i stručni suradnik ne smije izravno ili neizravno povrijediti stručni ugled, napredovanje ili rad drugog učitelja i stručnog suradnika. Ako smatra da osoba nije zaslužila napredovanje ili se nekorektno ponaša, upozorit će na to odgovornu osobu.

U iznošenju svojeg stajališta o stručnom radu i ponašanju kolega mora biti korektan, profesionalan, argumentiran te svoje primjedbe iznijeti na primjerenom mjestu kao što su stručni aktivi, Učiteljsko vijeće ili Uprava Škole.

**Odnos prema sredini u kojoj djeluje**

**Članak 18.**

Učitelj i stručni suradnik mora se ponašati moralno te odgovorno i profesionalno raditi.

Uvažavati i poštivati nacionalne, vjerske i kulturne različitosti suradnika i osoba iz šire društvene sredine kako bi zajednički promicali humane odnose i demokratska načela.

Poticati nenasilno rješavanje problema svih subjekata u procesu rada i djelovanja.

Poticati stvaranje pozitivnog stajališta prema profesiji učitelja i pritom biti otvoren za suradnju u sredini u kojoj živi i djeluje.

**Članak 19.**

Nepostupanje u skladu s načelima ovog Kodeksa odnosno njihova svjesnog kršenja predstavlja povredu časti i radnih obveza, zbog čega ih Povjerenstvo i Uprava Škole može pozvati na odgovornost.

**UPOZNAVANJE NOVIH RADNIKA S ODREDBAMA ETIČKOG KODEKSA**

**Članak 20.**

Ravnatelj Škole dužan je sve radnike upoznati s odredbama ovog Etičkog kodeksa.

Radnici koji se primaju u radni odnos moraju, prije potpisivanja ugovora o radu, biti upoznati s odredbama ovoga Etičkog kodeksa.

**JAVNOST ETIČKOG KODEKSA**

**Članak 21.**

Ovaj etički kodeks objavljuje se na oglasnoj ploči Škole te na mrežnim stranicama škole.

**POŠTIVANJE ETIČKOG KODEKSA**

**Članak 22.**

Postupanje prema odredbama ovoga Etičkoga kodeksa obveza je svih neposrednih nositelja odgojno - obrazovne djelatnosti u školskoj ustanovi.

**Članak 23.**

Ovaj Kodeks stupa na snagu danom objavljivanja na oglasnoj ploči.

Ovaj Kodeks objavljen je na oglasnoj ploči \_\_\_\_\_\_\_\_\_\_\_\_ godine i stupa na snagu \_\_\_\_\_\_\_\_\_\_\_\_godine.

PREDSJEDNICA ŠKOLSKOG ODBORA:

Andreja Jertec

KLASA:

URBROJ:

Zlatar Bistrica, \_\_\_\_\_\_\_\_\_\_\_\_\_\_\_\_\_\_